CELEX: 32021D1919
Language: ro
Date: 2021-10-29 00:00:00
Title: Decizia (UE) 2021/1919 a Consiliului din 29 octombrie 2021 privind poziția care urmează să fie adoptată în numele Uniunii Europene privind adoptarea unei decizii, prin procedură scrisă, de către participanții la Acordul privind creditele la export care beneficiază de susținere oficială de revizuire a Înțelegerii sectoriale privind producerea de energie electrică pe bază de cărbune cuprinsă în anexa VI la acordul respectiv

4.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 389/21
               
            
         DECIZIA (UE) 2021/1919 A CONSILIULUI
         din 29 octombrie 2021
         privind poziția care urmează să fie adoptată în numele Uniunii Europene privind adoptarea unei decizii, prin procedură scrisă, de către participanții la Acordul privind creditele la export care beneficiază de susținere oficială de revizuire a Înțelegerii sectoriale privind producerea de energie electrică pe bază de cărbune cuprinsă în anexa VI la acordul respectiv
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Orientările cuprinse în Acordul privind creditele la export care beneficiază de susținere oficială (denumit în continuare „acordul”) al Organizației pentru Cooperare și Dezvoltare Economică (OCDE), care include Înțelegerea sectorială privind producerea de energie electrică pe bază de cărbune (CFSU) cuprinsă în anexa VI la acord, au fost transpuse și, prin urmare, au devenit obligatorii din punct de vedere juridic în Uniune în temeiul Regulamentului (UE) nr. 1233/2011 al Parlamentului European și al Consiliului (1).
                  
               
                     (2)
                  
                  
                     În conformitate cu CFSU, participanții la acord (denumiți în continuare „participanții”) urmează să adopte o decizie, prin procedură scrisă, de revizuire a CFSU cu scopul de a consolida în continuare clauzele și condițiile sale, pentru a contribui la atingerea obiectivului comun de a combate schimbările climatice și de a continua eliminarea treptată a susținerii oficiale pentru centralele pe cărbune.
                  
               
                     (3)
                  
                  
                     Decizia de revizuire a CFSU ar trebui să fie în concordanță cu angajamentele internaționale asumate de Uniunea Europeană în temeiul Acordului de la Paris și al politicii Uniunii privind schimbările climatice.
                  
               
                     (4)
                  
                  
                     În concluziile sale privind Diplomația în domeniul climei și al energiei – Promovarea dimensiunii externe a Pactului verde european din 25 ianuarie 2021, Consiliul a solicitat eliminarea treptată la nivel mondial a subvențiilor pentru combustibilii fosili dăunători mediului, pe baza unui calendar clar și a unei transformări ferme și juste la nivel mondial în direcția neutralității climatice, inclusiv eliminarea treptată a cărbunelui nestabilizat din producția de energie și, ca un prim pas, încetarea imediată a finanțării de noi infrastructuri pe bază de cărbune în țările terțe.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii privind adoptarea unei decizii, prin procedură scrisă, de către participanți de revizuire a CFSU, având în vedere că decizia participanților va fi obligatorie pentru Uniune și va fi de natură să influențeze în mod decisiv conținutul dreptului Uniunii, în temeiul Regulamentului (UE) nr. 1233/2011,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în ceea ce privește adoptarea de către participanți a unei decizii, prin procedură scrisă, de revizuire a Înțelegerii sectoriale privind producerea de energie electrică pe bază de cărbune cuprinsă în anexa VI la Acordul privind creditele la export care beneficiază de susținere oficială al Organizației pentru Cooperare și Dezvoltare Economică se bazează pe poziția Uniunii Europene (2).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 29 octombrie 2021.
            
               
                  Pentru Consiliu
               
               
                  Președintele
               
               G. DOVŽAN
            
         
         
            (1)  Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE ale Consiliului (JO L 326, 8.12.2011, p. 45).
         
            (2)  A se vedea documentul ST 12623/21 pe portalul http://register.consilium.europa.eu